Nafarroako Parlamentuko Mahaiak, 2020ko ekainaren 1ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marta Álvarez Alonso andreak aurkezturiko mozioa, zeinaren bidez Nafarroako Gobernua premiatzen baita bere egitura alda dezan eta murritz dezan departamentu-kopurua.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko ekainaren 1ean

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen foru parlamentari Marta Álvarez Alonso andreak, Legebiltzarreko Erregelamenduan xedatuaren babesean, honako mozio hau aurkezten du:

Legegintzaldi honetan, Nafarroako Gobernuak nabarmenki handitu du bere egitura goi-karguei, burutzei eta hautapen askeko postuei dagokienez.

Postu-gehikuntza hori urtean 6 milioi euro baino gehiagoko kostu batean gauzatzen da, eta neurrigabeki behartzen du diru-kutxa publikoa; are gehiago oraingoa bezalako une batean, zeinetan, COVID-19aren pandemiaren eta horrek dakarren eta ekarriko duen krisi ekonomikoaren ondoren, inoiz baino premiazkoagoa baita gastuan efiziente izatea eta funts publikoak haien beharrik gorriena duten alorretara bideratzea.

Horregatik guztiagatik, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du bere egitura alda dezan eta murritz dezan departamentu-kopurua, bai eta, proportzio berean, goi-karguen, burutzen eta hautapen askeko postuen kopurua ere.

Iruñean, 2020ko maiatzaren 28an

Foru parlamentaria: Marta Álvarez Alonso